Ir-raġel li l-Ħadd li għadda nqabad fis-Salini mill-Pulizija wara li kien ilu mfittex għal madwar tliet xhur kien ikkundannat disa’ xhur ħabs u mmultat €21,000. Fil-Qorti Jeffrey Cassar, ta’ 29 sena minn San Pawl il-Baħar, kien akkużat fost oħrajn li kiser il-kundizzjonijiet mill-ħelsien mill-arrest wara li ma marx jiffirma fl-għassa tal-Pulizija. Fid-dawl ta’ diversi akkużi li kellu fil-passat, huwa staqsa jekk kienx se jeħel disa’ xhur ħabs jekk jammetti bil-Maġistrat Francesco Depasquale jwieġeb li persuni bħalu kienu mdorrijin jagħmlu dawn il-kalkoli biex ikunu jaf kemm se jeħlu ħabs u li għalhekk kellu jistenna s-sentenza. Il-multa hija mifruxa fuq tliet każi fejn kiser il-kundizzjonijiet tal-ħelsien mill-arrest. Dik tal-Ħadd li għadda kienet tfittxija mill-aktar diffiċli qalb it-tajn u l-ilmijiet tas-Salini li damet madwar siegħa sakemm il-Pulizija rnexxielhhom isibu u jarrestawh.